Tõsi,  väikeettevõtja on sageli paindlikum kui suur, mis annab teatava eelise uute toodete loomisel. Selline võibki ju olla väikeettevõtja äriplaan - luua innovaatiline uus toode ning see siis mõnele suurele tegijale ära müüa. Sellise plaaniga aga kaasneb kaks ohtu. Esiteks, suurettevõtjad on väikeste üksuste eelistest aru saanud ning on ettevõtte siseselt loonud struktuuriüksused, mis on suhteliselt iseseisvad ning tegutsevad sama paindlikult kui väikeettevõtjad (Xerox, IBM). Teiseks, üksnes uute toodete turuletoomisele  ja paindlikkusele orienteerudes võib ettevõtja kaotada suure osa potentsiaalsest kasumist, eriti kui tal kogemata õnnestub luua uus, hiiglaslik turg seniolematule tootele (näiteks mobiiltelefon). Sel juhul tundub ebaõiglane, kui teised ettevõtjad turu looja asemel tulu noolivad.